Adsorbens

Adsorbens (iné názvy: adsorbent, najmä v chémii aj adsorbčné činidlo, najmä vo farmácii aj adsorbencium; množné číslo adsorbenciá, adsorbenty, adsorbčné činidlá; lat. jednotné číslo adsorbens [nie adsorbentium], množné číslo adsorbentia, angl. adsorbent)  je chemická látka (obyčajne vo forme prášku alebo granulátu), ktorá na svoj povrch dokáže viazať inú (resp. vo farmácii inú nežiaducu) látku alebo skupinu látok, pričom vzniká jav adsorpcie.

 Chémia 
Adsorbenty majú z dôvodu svojej pórovitosti veľmi veľký špecifický povrch – až niekoľko /kg. Spravidla sa pripravujú umelo vo forme granuliek s rozmerom niekoľko milimetrov. Adsorbentom môže byť aj povrch kovov alebo kryštálov. Známe absorbenty sú silikagél, oxid hlinitý (alumina), ktoré našli uplatnenie v adsorpčnej chromatografii využívanej na izoláciu žiadaných produktov chemických reakcií z komplikovaných reakčných zmesí, či zeolity (molekulové sitá), ktoré po žíhaní umožňujú sušenie organických rozpúšťadiel, prípadne na zachytávanie vody vzniknutej pri chemických reakciách (na posun chemickej rovnováhy smerom k produktom, napr. esterifikácie, resp. na udržanie bezvodého prostredia reakčnej zmesi u suchých techník organickej syntézy).

Farmácia 
Adsorbenciá sa využívajú na elimináciu alebo zníženie koncentrácie nežiaducich látok, najčastejšie vo forme perorálneho (ústami) požitia s účinkom v tráviacej trubici alebo vo forme povrchových zásypov s účinkom na kožu. Typickými príkladmi adsorbencií sú aktívne uhlie (obchodný názov Carbo Medicinalis, Carbosorb a iné) a simetikon, známejší pod komerčným názvom Espumisan.

 Zdroje 






Kategória:Liečivá
Kategória:Fyzikálna chémia